CELEX: 32022D0797
Language: ga
Date: 2022-05-19 00:00:00
Title: Cinneadh Cur Chun Feidhme (AE) 2022/797 ón gCoimisiún an 19 Bealtaine 2022 lena n-údaraítear táirgí ina bhfuil, arb é atá iontu nó a thairgtear as arbhar Indiach géinmhodhnaithe NK603 × T25 × DAS-40278-9 agus a fho-chumasc T25 × DAS-40278-9, a chur ar an margadh de bhun Rialachán (CE) Uimh. 1829/2003 ó Pharlaimint na hEorpa agus ón gComhairle (a bhfuil fógra tugtha ina leith faoi dhoiciméad C(2022) 3179) (An téacs Ollainnis amháin atá barántúil) (Téacs atá ábhartha maidir le LEE)

20.5.2022   
               
               
                  GA
               
               
                  Iris Oifigiúil an Aontais Eorpaigh
               
               
                  L 141/116
               
            
         CINNEADH CUR CHUN FEIDHME (AE) 2022/797 ÓN gCOIMISIÚN
         an 19 Bealtaine 2022
         lena n-údaraítear táirgí ina bhfuil, arb é atá iontu nó a thairgtear as arbhar Indiach géinmhodhnaithe NK603 × T25 × DAS-40278-9 agus a fho-chumasc T25 × DAS-40278-9, a chur ar an margadh de bhun Rialachán (CE) Uimh. 1829/2003 ó Pharlaimint na hEorpa agus ón gComhairle
         
            
               (a bhfuil fógra tugtha ina leith faoi dhoiciméad C(2022) 3179)
            
         
         (An téacs Ollainnis amháin atá barántúil)
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 1829/2003 ó Pharlaimint na hEorpa agus ón gComhairle an 22 Meán Fómhair 2003 maidir le bia géinmhodhnaithe agus beatha ghéinmhodhnaithe (1), agus go háirithe Airteagal 7(3) agus Airteagal 19(3) de,
         De bharr an mhéid seo a leanas:
         
                     (1)
                  
                  
                     An 12 Nollaig 2019, rinne Pioneer Overseas Corporation, atá lonnaithe sa Bheilg, iarratas a chur isteach, thar ceann Pioneer Hi-Bred International, Inc., atá lonnaithe sna Stáit Aontaithe, chuig údarás inniúil náisiúnta na hÍsiltíre (“an t-iarratas”) maidir le bianna, comhábhair bhia agus beatha ina bhfuil, arb í atá iontu nó a tháirgtear as arbhar Indiach géinmhodhnaithe NK603 × T25 × DAS-40278-9 a chur ar an margadh, i gcomhréir le hAirteagail 5 agus 17 de Rialachán (CE) Uimh. 1829/2003. Cumhdaíodh san iarratas freisin táirgí ina bhfuil nó arb í atá iontu arbhar Indiach géinmhodhnaithe NK603 × T25 × DAS-40278-9 a chur ar an margadh le haghaidh úsáidí seachas bia agus beatha, cé is moite de shaothrú.
                  
               
                     (2)
                  
                  
                     Ina theannta sin, cumhdaíodh san iarratas táirgí ina bhfuil, arb é atá iontu, nó a tháirgtear as trí fho-chumasc de na teagmhas trasfhoirmithe arb éard iad arbhar Indiach NK603 × T25 × DAS-40278-9, NK603 ×T25, NK603 × DAS-40278-9 agus T25 × DAS-40278-9 a chur ar an margadh. Áirítear dhá fho-chumasc san iarratas, NK603 ×T25 agus NK603 × DAS-40278-9, fo-chumasc údaraítear cheana féin le Cinneadh Cur Chun Feidhme (AE) 2015/2279 ón gCoimisiún (2) agus Cinneadh Cur Chun Feidhme (AE) 2019/2085 ón gCoimisiún (3).
                  
               
                     (3)
                  
                  
                     Cumhdaítear leis an gCinneadh seo an fo-chumasc T25 × DAS-40278-9 atá fágtha san iarratas.
                  
               
                     (4)
                  
                  
                     I gcomhréir le hAirteagal 5(5) agus Airteagal 17(5) de Rialachán (CE) Uimh. 1829/2003, áiríodh san iarratas faisnéis agus conclúidí maidir leis an measúnú riosca arna dhéanamh i gcomhréir leis na prionsabail a leagtar amach in Iarscríbhinn II a ghabhann le Treoir 2001/18/CE ó Pharlaimint na hEorpa agus ón gComhairle (4). Áiríodh ann freisin an fhaisnéis a cheanglaítear de bhun Iarscríbhinní III agus IV a ghabhann leis an Treoir sin mar aon le plean faireacháin maidir le héifeachtaí ar an gcomhshaol i gcomhréir le hIarscríbhinn VII a ghabhann leis an Treoir sin.
                  
               
                     (5)
                  
                  
                     An 29 Deireadh Fómhair 2021, d’eisigh an tÚdarás Eorpach um Shábháilteacht Bia (“an tÚdarás”) tuairim eolaíoch fhabhrach (5) i gcomhréir le hAirteagail 6 agus 18 de Rialachán (CE) Uimh. 1829/2003. Chinn an tÚdarás maidir le arbhar Indiach géinmhodhnaithe NK603 × T25 × DAS-40278-9 agus a fho-chumasc, mar a thuairiscítear san iarratas, go bhfuil siad chomh sábháilte céanna lena macasamhail thraidisiúnta agus leis na cineálacha tagartha arbhar Indiach nach bhfuil modhnaithe go géiniteach a ndearnadh tástáil orthu, a mhéid a bhaineann leis na héifeachtaí a d’fhéadfadh a bheith ar shláinte an duine, ar shláinte ainmhithe agus ar an gcomhshaol. Chinn an tÚdarás freisin nach bhfuil tomhaltas arbhar Indiach géinmhodhnaithe NK603 × T25 × DAS-40278-9 ná a fho-chumasc ina gcúis imní cothaithe ar bith.
                  
               
                     (6)
                  
                  
                     Ina thuairim, rinne an tÚdarás breithniú ar gach ceist agus ábhar imní a tharraing na Ballstáit anuas i gcomhthéacs an chomhairliúcháin leis na húdaráis inniúla náisiúnta dá bhforáiltear in Airteagal 6(4) agus Airteagal 18(4) de Rialachán (CE) Uimh. 1829/2003.
                  
               
                     (7)
                  
                  
                     Chinn an tÚdarás freisin i dtaca leis an bplean faireacháin maidir leis na héifeachtaí ar an gcomhshaol, arna chur isteach ag an iarratasóir, ina bhfuil plean ginearálta faireachais, go bhfuil an plean sin i gcomhréir leis na húsáidí atá beartaithe le haghaidh na dtáirgí.
                  
               
                     (8)
                  
                  
                     Ní thugann tuairim an Údaráis údar le coinníollacha sonracha nó srianta sonracha eile a fhorchur maidir lena cur ar an margadh, maidir le húsáid agus láimhseáil ná le héiceachórais/comhshaoil agus/nó limistéir gheografacha ar leith a chosaint, mar a fhoráiltear in Airteagal 6(5)(e) agus in Airteagal 18(5)(e) de Rialachán (CE) Uimh. 1829/2003.
                  
               
                     (9)
                  
                  
                     Agus na conclúidí sin á gcur san áireamh, maidir le táirgí ina bhfuil, arb é atá iontu nó a thairgtear as arbhar Indiach géinmhodhnaithe NK603 × T25 × DAS-40278-9 agus an fo-chumasc T25 × DAS-40278-9, ba cheart údarás a thabhairt chun iad a chur ar an margadh le haghaidh na n-úsáidí a liostaítear san iarratas.
                  
               
                     (10)
                  
                  
                     Le litir dár dáta an 22 Márta 2021, chuir Corteva Agriscience LLC an Coimisiún ar an eolas gurb é Corteva Agriscience Belgium B.V, atá lonnaithe sa Bheilg, a ionadaí san Aontas ón 22 Márta 2021.
                  
               
                     (11)
                  
                  
                     Le litir dár dáta an 24 Eanáir 2022, d’iarr Pioneer Hi-Bred International, Inc. go ndéanfadh an Coimisiún cearta agus oibleagáidí Pioneer Hi-Bred International, Inc. a bhaineann le gach iarratas atá ar feitheamh maidir le táirgí géinmhodhnaithe, a aistriú go Corteva Agriscience LLC, atá lonnaithe sna Stáit Aontaithe, arna ionadú san Aontas ag Corteva Agriscience Belgium B.V., atá lonnaithe sa Bheilg. Dheimhnigh Corteva Agriscience LLC a gcomhaontú maidir le moladh Pioneer Hi-Bred International, Inc. sealbhóir an údaraithe a athrú.
                  
               
                     (12)
                  
                  
                     Ba cheart aitheantóir uathúil a shannadh d’arbhar Indiach géinmhodhnaithe NK603 × T25 × DAS-40278-9 agus a fho-chumasc T25 × DAS-40278-9, i gcomhréir le Rialachán (CE) Uimh. 65/2004 ón gCoimisiún (6).
                  
               
                     (13)
                  
                  
                     I gcás na dtáirgí a chumhdaítear leis an gCinneadh seo, is cosúil nach gá aon cheanglais shonracha maidir le lipéadú, seachas iad siúd dá bhforáiltear in Airteagal 13(1) agus in Airteagal 25(2) de Rialachán (CE) Uimh. 1829/2003 agus in Airteagal 4(6) de Rialachán (CE) Uimh. 1830/2003 ó Pharlaimint na hEorpa agus ón gComhairle (7). Maidir leis na táirgí ina bhfuil, arb é atá iontu nó a thairgtear as arbhar Indiach géinmhodhnaithe NK603 × T25 × DAS-40278-9 agus a fho-chumasc T25 × DAS-40278-9, chun a áirithiú go bhfanfaidh úsáid na dtáirgí sin laistigh de theorainneacha an údaraithe a dheonaítear leis an gCinneadh seo, ba cheart a léiriú go soiléir ar lipéadú na dtáirgí sin, cé is moite de bhianna agus comhábhair bia, nach bhfuil siad ceaptha le haghaidh saothrú.
                  
               
                     (14)
                  
                  
                     Ba cheart do shealbhóir an údaraithe tuarascálacha bliantúla a chur isteach maidir le cur chun feidhme agus torthaí na ngníomhaíochtaí a leagtar amach sa phlean faireacháin le haghaidh éifeachtaí comhshaoil. Ba cheart na torthaí sin a chur i láthair i gcomhréir leis na ceanglais a leagtar síos i gCinneadh 2009/770/CE ón gCoimisiún (8).
                  
               
                     (15)
                  
                  
                     Gach faisnéis ábhartha maidir le húdarú na dtáirgí a chumhdaítear leis an gCinneadh seo ba cheart í a chur isteach i gclár an Chomhphobail de bhia géinmhodhnaithe agus de bheatha ghéinmhodhnaithe, dá dtagraítear in Airteagal 28(1) de Rialachán (CE) Uimh. 1829/2003.
                  
               
                     (16)
                  
                  
                     Cuirfear an Cinneadh seo in iúl i dTeach Imréitigh na Bithshábháilteachta do Pháirtithe Phrótacal Cartagena maidir leis an mBithshábháilteacht don Choinbhinsiún maidir leis an Éagsúlacht Bhitheolaíoch, de bhun Airteagal 9(1) agus Airteagal 15(2)(c) de Rialachán (CE) Uimh. 1946/2003 ó Pharlaimint na hEorpa agus ón gComhairle (9).
                  
               
                     (17)
                  
                  
                     Níor thug an Buanchoiste um Plandaí, Ainmhithe, Bia agus Beatha tuairim uaidh laistigh den teorainn ama a leag Cathaoirleach an Choiste síos. Measadh an gníomh cur chun feidhme seo a bheith riachtanach agus chuir an Cathaoirleach faoi bhráid an choiste achomhairc é le go ndéanfar tuilleadh plé ina leith. Níor thug an coiste achomhairc tuairim uaidh,
                  
               TAR ÉIS AN CINNEADH SEO A GHLACADH:
         
            Airteagal 1
            Orgánach géinmhodhnaithe agus aitheantóirí uathúla
            I gcomhréir le Rialachán (CE) Uimh. 65/2004, sanntar na haitheantóirí uathúla seo a leanas d’arbhar Indiach géinmhodhnaithe (Zea mays L.), mar atá sonraithe i bpointe (b) den Iarscríbhinn a ghabhann leis an gCinneadh seo:
            
                        (a)
                     
                     
                        an t-aitheantóir uathúil MON-ØØ6Ø3-6 × ACS-ZMØØ3-2 × DAS-4Ø278-9 le haghaidh arbhar Indiach géinmhodhnaithe NK603 × T25 × DAS-40278-9;
                     
                  
                        (b)
                     
                     
                        an t-aitheantóir uathúil ACS-ZMØ3-2 × DAS-4Ø278-9 le haghaidh arbhar Indiach géinmhodhnaithe T25 × DAS-40278-9.
                     
                  
         
            Airteagal 2
            Údarú
            Údaraítear na táirgí seo a leanas chun críocha Airteagal 4(2) agus Airteagal 16(2) de Rialachán (CE) Uimh. 1829/2003, i gcomhréir leis na coinníollacha a leagtar amach sa Chinneadh seo:
            
                        (a)
                     
                     
                        bianna agus comhábhair bhia ina bhfuil, arb é atá iontu nó a thairgtear as arbhar Indiach géinmhodhnaithe NK603 × T25 × DAS-40278-9 agus a fho-chumasc T25 × DAS-40278-9;
                     
                  
                        (b)
                     
                     
                        beatha ina bhfuil, arb é atá inti nó a thairgtear as arbhar Indiach géinmhodhnaithe NK603 × T25 × DAS-40278-9 agus a fho-chumasc T25 × DAS-40278-9;
                     
                  
                        (c)
                     
                     
                        táirgí ina bhfuil nó arb é atá iontu arbhar Indiach géinmhodhnaithe NK603 × T25 × DAS-40278-9 agus a fho-chumasc T25 × DAS-40278-9, le haghaidh úsáidí seachas na húsáidí dá bhforáiltear i bpointí (a) agus (b), cé is moite de shaothrú.
                     
                  
         
            Airteagal 3
            Lipéadú
            
               1.   Chun críocha na gceanglas maidir le lipéadú a leagtar síos in Airteagal 13(1) agus in Airteagal 25(2) de Rialachán (CE) Uimh. 1829/2003 agus in Airteagal 4(6) de Rialachán (CE) Uimh. 1830/2003, is é “an t-arbhar Indiach” a bheidh mar “ainm an orgánaigh”.
            
            
               2.   Beidh na focail “níltear le saothrú” ar lipéad na dtáirgí agus sna doiciméid a ghabhann leis na táirgí sin ina bhfuil nó arb í atá iontu arbhar Indiach géinmhodhnaithe NK603 × T25 × DAS-40278-9 agus a fho-chumasc T25 × DAS-40278-9, cé is moite de na táirgí dá dtagraítear in Airteagal 2, pointe (a).
            
         
         
            Airteagal 4
            Modh braite
            Beidh feidhm ag an modh a leagtar amach i bpointe (d) den Iarscríbhinn maidir le harbhar Indiach géinmhodhnaithe NK603 × T25 × DAS-40278-9 agus a fho-chumasc T25 × DAS-40278-9 a bhrath.
         
         
            Airteagal 5
            Faireachán ar éifeachtaí ar an gcomhshaol
            
               1.   Áiritheoidh sealbhóir an údaraithe go ndéanfar an plean faireacháin maidir le héifeachtaí ar an gcomhshaol, mar a leagtar amach i bpointe (h) den Iarscríbhinn, a chur ar bun agus a chur chun feidhme.
            
            
               2.   Cuirfidh sealbhóir an údaraithe tuarascálacha bliantúla faoi bhráid an Choimisiúin maidir le cur chun feidhme agus torthaí na ngníomhaíochtaí a leagtar amach sa phlean faireacháin iarmhargaidh i gcomhréir leis an bhformáid a leagtar amach i gCinneadh 2009/770/CE.
            
         
         
            Airteagal 6
            Clár Comhphobail
            Cuirfear an fhaisnéis a leagtar amach san Iarscríbhinn isteach i gclár an Chomhphobail de bhia géinmhodhnaithe agus de bheatha ghéinmhodhnaithe, dá dtagraítear in Airteagal 28(1) de Rialachán (CE) Uimh. 1829/2003.
         
         
            Airteagal 7
            Sealbhóir an údaraithe
            Is é Corteva Agriscience LLC, arna ionadú san Aontas ag Corteva Agriscience Belgium B.V, a bheidh ina shealbhóir údaraithe.
         
         
            Airteagal 8
            Bailíocht
            Beidh feidhm ag an gCinneadh seo ar feadh tréimhse 10 mbliana ón dáta a thabharfar fógra ina leith.
         
         
            Airteagal 9
            Seolaithe
            Dírítear an Cinneadh seo chuig Corteva Agriscience LLC, 9330 Zionsville Road Indianapolis, Indiana, 46268-1054, Stáit Aontaithe Mheiriceá, arna n-ionadú san Aontas ag Corteva Agriscience Belgium B.V., Bedrijvenlaan 9, 2800 Mechelen, an Bheilg.
         
         
            Arna dhéanamh sa Bhruiséil, 19 Bealtaine 2022.
            
               
                  Thar ceann an Choimisiúin
               
               Stella KYRIAKIDES
               
                  Comhalta den Choimisiún
               
            
         
         
            (1)  IO L 268, 18.10.2003, lch. 1.
         
            (2)  Cinneadh Cur Chun Feidhme (AE) 2015/2279 ón gCoimisiún an 4 Nollaig 2015 lena n-údaraítear táirgí ina bhfuil, arb é atá iontu nó a thairgtear as arbhar Indiach géinmhodhnaithe NK603 × T25 (MON-ØØ6Ø3-6 × ACS-ZMØØ3-2) a chur ar an margadh, de bhun Rialachán (CE) Uimh. 1829/2003 ó Pharlaimint na hEorpa agus ón gComhairle (IO L 322, 8.12.2015, lch. 58).
         
            (3)  Cinneadh Cur Chun Feidhme (AE) 2019/2085 ón gCoimisiún an 28 Samhain 2019 lena n-údaraítear táirgí ina bhfuil, arb é atá iontu nó a thairgtear as arbhar Indiach géinmhodhnaithe MON 89034 × 1 507 × NK603 × DAS-40278-9 agus fo-chumasc MON 89034 × NK603 × DAS-40278-9, 1 507 × NK603 × DAS-40278-9 agus NK603 × DAS-40278-9, a chur ar an margadh de bhun Rialachán (CE) 1829/2003 ó Pharlaimint na hEorpa agus ón gComhairle (IO L 316, 6.12.2019, lch. 80).
         
            (4)  Treoir 2001/18/CE ó Pharlaimint na hEorpa agus ón gComhairle an 12 Márta 2001 maidir le scaoileadh réamhbheartaithe orgánach géinmhodhnaithe amach sa chomhshaol agus lena n-aisghairtear Treoir 90/220/CEE ón gComhairle.(IO L 106, 17.4.2001, lch. 1).
         
            (5)  Painéal OGM EFSA (Painéal EFSA um Orgánaigh Ghéinmhodhnaithe), 2021. Tuairim Eolaíoch maidir le measúnú ar arbhar Indiach géinmhodhnaithe NK603 × T25 × DAS-40278-9 agus a fho-chumasc le haghaidh úsáidí bia agus beatha, faoi Rialachán (CE) Uimh. 1829/2003 (feidhmchlár EFSA-GMO-NL-2019-164). EFSA Journal [Iris EFSA] 2021; 19(12):6942, https://doi.org/10.2903/j.efsa.2021.6942
         
            (6)  Rialachán (CE) Uimh. 65/2004 ón gCoimisiún an 14 Eanáir 2004 lena mbunaítear córas chun aitheantóirí uathúla d’orgánaigh ghéinmhodhnaithe a fhorbairt agus a shannadh (IO L 10, 16.1.2004, lch. 5).
         
            (7)  Rialachán (CE) Uimh. 1830/2003 ó Pharlaimint na hEorpa agus ón gComhairle an 22 Meán Fómhair 2003 maidir le hinrianaitheacht agus lipéadú orgánach géinmhodhnaithe agus inrianaitheacht táirgí bia agus beatha a tháirgtear ó orgánaigh ghéinmhodhnaithe agus lena leasaítear Treoir 2001/18/CE (IO L 268, 18.10.2003, lch. 24).
         
            (8)  Cinneadh 2009/770/CE ón gCoimisiún an 13 Deireadh Fómhair 2009 lena mbunaítear formáidí caighdeánacha tuairiscithe chun na torthaí faireacháin ar scaoileadh réamhbheartaithe orgánach géinmhodhnaithe amach sa chomhshaol, i bhfoirm táirgí nó i dtáirgí, a thíolacadh d’fhonn iad a chur ar an margadh, de bhun Threoir 2001/18/CE ó Pharlaimint na hEorpa agus ón gComhairle (IO L 275, 21.10.2009, lch. 9).
         
            (9)  Rialachán (CE) Uimh. 1946/2003 ó Pharlaimint na hEorpa agus ón gComhairle an 15 Iúil 2003 maidir le gluaiseachtaí trasteorann d’orgánaigh ghéinmhodhnaithe (IO L 287, 5.11.2003, lch. 1).
      
      
         
            IARSCRÍBHINN
            (a)   Iarratasóir agus sealbhóir an údaraithe:
            
            
                        Ainm
                     
                     
                        :
                     
                     
                        Corteva Agriscience LLC
                     
                  
                        Seoladh
                     
                     
                        :
                     
                     
                        9330 Zionsville Road Indianapolis, Indiana 46268-1054, Stáit Aontaithe Mheiriceá.
                     
                  Arna ionadú san Aontas ag: Corteva Agriscience Belgium B.V., Bedrijvenlaan 9, 2800 Mechelen, an Bheilg.
            (b)   Ainmniú agus sonrú na dtáirgí:
            
            
                        (1)
                     
                     
                        bianna agus comhábhair bhia ina bhfuil, arb é atá iontu nó a tháirgtear as arbhar Indiach géinmhodhnaithe (Zea mays L.) dá dtagraítear i bpointe (e);
                     
                  
                        (2)
                     
                     
                        beatha ina bhfuil, arb é atá inti nó a tháirgtear as arbhar Indiach géinmhodhnaithe (Zea mays L.) dá dtagraítear i bpointe (e);
                     
                  
                        (3)
                     
                     
                        táirgí ina bhfuil nó arb é atá iontu arbhar Indiach géinmhodhnaithe (Zea mays L.) dá dtagraítear i bpointe (e) le haghaidh úsáidí seachas iad siúd dá bhforáiltear i bpointí (1) agus (2), cé is moite de shaothrú.
                     
                  An t-arbhar Indiach géinmhodhnaithe MON-ØØ6Ø3-6, léiríonn sé an ghéin CP4 epsps agus na géinte CP4 epsps L214P, lena dtugtar frithsheasmhacht in aghaidh luibhicídí atá bunaithe ar an ngliofosáit.
            An t-arbhar Indiach géinmhodhnaithe ACS-ZMØØ3-2, léiríonn sé an ghéin pat an ghéin gat4621, lena dtugtar frithsheasmhacht in aghaidh luibhicídí atá bunaithe ar an ngliofosáit.
            An t-arbhar Indiach géinmhodhnaithe DAS-4Ø278-9, léiríonn sé an ghéin aad-1 chun an díghrádú ar an aicme ghinearálta luibhicídí ar a dtugtar airiolocsaifeanocsapróipianáití (AOPP) frithsheasmhacht a thabhairt in aghaidh 2,4-D ina bhfuil luibhicídí.
            (c)   Lipéadú:
            
            
                        (1)
                     
                     
                        Chun críocha na gceanglas maidir le lipéadú a leagtar síos in Airteagal 13(1) agus in Airteagal 25(2) de Rialachán (CE) Uimh. 1829/2003 agus in Airteagal 4(6) de Rialachán (CE) Uimh. 1830/2003, is é “an t-árbhar Indiach” a bheidh mar “ainm an orgánaigh”;
                     
                  
                        (2)
                     
                     
                        Beidh na focail “níltear le saothrú” ar lipéad na dtáirgí agus i ndoiciméid a ghabhann leis na táirgí sin ina bhfuil nó arb é atá iontu an t-árbhar Indiach ghéinmhodhnaithe atá sonraithe i bpointe (e), cé is moite de na táirgí dá dtagraítear i bpointe (b)(1).
                     
                  (d)   Modh braite:
            
            
                        (1)
                     
                     
                        Na modhanna teagmhas-shonracha cainníochtúla braite PCR is iad sin na modhanna arna mbailíochtú ina n-aonar le haghaidh theagmhais árbhar Indiach géinmhodhnaithe ACS-ZMØØ3-2 agus DAS-4Ø278-9 agus atá fíoraithe tuilleadh ar chruach an árbhair Indiaigh MON-ØØ6Ø3-6 × ACS-ZMØØ3-2 × DAS-4Ø278-9.
                     
                  
                        (2)
                     
                     
                        Arna mbailíochtú ag saotharlann tagartha an Aontais arna bunú faoi Rialachán (CE) Uimh. 1829/2003, arna bhfoilsiú ag
                        http://gmo-crl.jrc.ec.europa.eu/statusofdossiers.aspx;
                     
                  
                        (3)
                     
                     
                        Ábhar Tagartha: ERM®-BF433 a-d (le haghaidh DAS-4Ø278-9) agus ERM®-BF415 a-f (le haghaidh MON-ØØ6Ø3-6) atá le fáil tríd Airmheán Comhpháirteach Taighde (JRC) an Choimisiúin Eorpaigh ag https://ec.europa.eu/jrc/en/reference-materials/catalogue, agus tá AOCS 0306-H10 (le haghaidh ACS-ZMØØ3-2) ar fáil tríd an American Oil Chemists Society ag https://www.aocs.org/crm#maize.
                     
                  (e)   Aitheantóirí uathúla:
            
            MON-ØØ6Ø3-6 × ACS-ZMØØ3-2 × DAS-4Ø278-9;
            ACS-ZMØØ3-2 × DAS-4Ø278-9.
            (f)   An fhaisnéis a cheanglaítear de bhun Iarscríbhinn II a ghabhann le Prótacal Cartagena ar an mBithshábháilteacht a ghabhann leis an gCoinbhinsiún maidir leis an Éagsúlacht Bhitheolaíoch:
            
            [Teach Imréitigh na Bithshábháilteachta, Uimhir aitheantais an chomhaid: arna fhoilsiú i gclár an Chomhphobail de bhia géinmhodhnaithe agus beatha ghéinmhodhnaithe nuair a fhógraítear é].
            (g)   Coinníollacha nó srianta maidir leis na táirgí a chur ar an margadh, a úsáid nó a láimhseáil:
            
            Ní gá.
            (h)   Plean monatóireachta maidir le héifeachtaí ar an gcomhshaol:
            
            Plean faireacháin maidir le héifeachtaí ar an gcomhshaol i gcomhréir le hIarscríbhinn VII a ghabhann le Treoir 2001/18/CE.
            [Nasc: plean a foilsíodh i gclár an Chomhphobail de bhia géinmhodhnaithe agus beatha ghéinmhodhnaithe]
            (i)   Ceanglais faireacháin iarmhargaidh maidir le húsáid an bhia lena chaitheamh ag an duine
            
            Ní gá.
            
                        
                           Nóta:
                        
                     
                     
                        
                           d’fhéadfadh sé gur ghá na naisc chuig na doiciméid ábhartha a athrú thar thréimhse ama. Cuirfear na modhnuithe sin ar fáil don phobal trí chlár an Chomhphobail de bhia géinmhodhnaithe agus de bheatha ghéinmhodhnaithe a thabhairt cothrom le dáta.